**Nacionalna konferencija**

**ZNAČAJ AMERIČKIH STIPENDIJA ZA RAZVOJ SRPSKE NAUKE I DRUŠTVA**

**Beograd, 12–13. mart 2020.**

**Svečana sala Rektorata Univerziteta u Beogradu**

Udruženje „Fulbrajt i prijatelji” i Centar za američke studije Filozofskog fakulteta organizuju konferenciju pod nazivom **„Značaj američkih stipendija za razvoj srpske nauke i društva”**. Konferencija će okupiti eminentne stručnjake iz raznih oblasti prirodnih i društvenih nauka koji su svoju akademsku i profesionalnu karijeru razvijali u američkim institucijama u okviru nekog od programa koje je podržala Vlada SAD.

Svojim programima podrške naučnom usavršavanju izuzetnih pojedinaca, naučnika i stručnjaka iz Srbije/Jugoslavije, Vlada SAD doprinela je ne samo njihovom profesionalnom, već i ličnom razvoju, širenju vidika i uspostavljanju međunarodnih kontakata sa stručnjacima iz referentnih oblasti. Na taj način, ona je neposredno doprinela uspostavljanju naučne i stručne saradnje i razmeni znanja i iskustava između stručnjaka u zemlji, regionu i inostranstvu.

Primarni cilj konferencije je da skrene pažnju na značaj stipendija Vlade SAD za usavršavanje domaćih stručnjaka u američkim akademskim centrima koji se već više od dva veka nalaze u samom vrhu skoro svih naučno-istraživačkih oblasti i, između ostalog, prednjače u broju dobitnika Nobelove nagrade, kao i u drugim institucijama značajnim za sticanje dodatnih znanja i formiranja novih pogleda na svet. Cilj nam je i povećanje vidljivosti alumnista, koji su se nakon sticanja znanja i iskustava u Americi vratili u svoju zemlju da menjaju akademsku sredinu, ali i celokupno društvo na bolje.

Konferencija će trajati dva dana. Prvi dan je predviđen za panele stipendista Fulbrajt programa (I panel – društvene nauke; II panel – ekonomske nauke; III panel – prirodne nauke; IV panel – kultura i umetnost), dok je drugi dan predviđen za panele polaznika ostalih programa razmene (Hubert H. Humphrey, Ron Brown, JFDP, IVLP, SUSI, Flex, Global UGRAD, YTILI). Nakon konferencije biće objavljen zbornik radova panelista.

Konferencija je podržana od strane Ambasade SAD u Srbiji.

Molimo vas da popunjene prijave pošaljete do 5. februara 2020. Obaveštenje o prihvaćenim temama i izlaganjima biće poslato 20. februara 2020. Rok za slanje radova učesnika konferencije koji imaju izlaganje je 9. mart 2020.

**Organizacioni odbor**

Isidora Nikolić Savin (Udruženje „Fulbrajt i prijatelji“)

Prof. dr Radina Vučetić (Centar za američke studije, Filozofski fakultet)

Tijana Jugović (Ambasada SAD u Republici Srbiji)

Svetlana Stefanović (Beogradski fond za političku izuzetnost)

Biljana Ivošev (Udruženje „Fulbrajt i prijatelji“)